പൗര്ണ്ണമി കൂടിയായതിനാല് വേലിയിറക്കവും വേലിയേറ്റവും പതിവിലും ശക്തമാകും രാവിലെ 11നു ഇടുക്കി ഡാം തുറക്കുന്ന് 2018ലെ പാഠം ഉള്ക്കൊണ്ട് ഇടമലയാറും പമ്ബയും തുറന്നു എല്ലാം തീരുമാനിച്ചത് റൂള് കര്വ്വ് അടിസ്ഥാനമാക്കി പെരിയാറും പമ്ബയും കലിതുള്ളി ഒഴുകും മഴ ഇനി കടുത്താല് പ്രളയ ദുരന്തവും കൂടും കൊച്ചി: ഡാമുകള് തുറക്കാനാണ് സര്ക്കാര് തീരുമാനം. കക്കിയും പമ്ബയും ഇടമലയാറും ഇടുക്കിയും തുറക്കില്ലെന്നായിരുന്നു രണ്ട് ദിവസം മുമ്ബു വരെ സര്ക്കാര് പറഞ്ഞിരുന്നത്. എന്നാല് മഴ കനക്കുമെന്ന പ്രവചനങ്ങളുടെ അടിസ്ഥാനത്തില് ഡാമുകള് തുറന്നു ജലനിരപ്പു കുറയ്ക്കാന് സര്ക്കാര് തീരുമാനിച്ചത് 2018 ലെ മഹാപ്രളയകാലത്തെ അനുഭവം കണക്കിലെടുത്താണ്. വലിയ പ്രളയത്തെ ഒഴിവാക്കാനുള്ള ശ്രമം. 2018ലെ പ്രളയത്തിനുശേഷം ഇടുക്കി ഡാമിന്റെ ഷട്ടര് ചൊവ്വാഴ്ച 11ന് തുറക്കും. ഇടമലയാറിന്റേത് രാവിലെ ആറിനും തുറന്നു. പമ്ബാ ഡാമും തുറന്നു. അറബിക്കടലിലെ വേലിയിറക്കത്തിന്റെ സമയം കൂടി പരിഗണിച്ചാണ് ഇടുക്കി അണക്കെട്ടു തുറക്കാന് സമയം നിശ്ചയിച്ചത്. ഇന്നു രാവിലെ 6നും വൈകിട്ടു നാലിനുമാണു വേലിയിറക്കം. രാവിലെ 11.45നും അര്ധരാത്രി 12നുമാണു വേലിയേറ്റം. പൗര്ണ്ണമി കൂടിയായതിനാല് വേലിയിറക്കവും വേലിയേറ്റവും പതിവിലും ശക്തമായിരിക്കും. ഇതെല്ലാം കണക്കിലെടുത്താണ് രാവിലെ 11നു ഡാം തുറക്കാന് തീരുമാനിച്ചത്. 4 5 മണിക്കൂറിനുള്ളില് വെള്ളം അറബിക്കടലില് ഒഴുകിയെത്തും. ഇടുക്കി പദ്ധതിയിലെ ചെറുതോണി ഡാമിന്റെ രണ്ട് ഷട്ടറുകള് 50 സെന്റിമീറ്റര് വീതം തുറക്കും. താഴെ പെരിയാര് തീരങ്ങളിലുള്ളവര് ജാഗ്രത പാലിക്കാന് ജില്ലാ ഭരണകൂടം നിര്ദ്ദേശിച്ചു. വെള്ളം നിയന്ത്രിക്കാനുള്ള നിലവിലെ റൂള് കര്വ് പ്രകാരം 2397.8 അടി എത്തിയാല് ചുവന്ന ജാഗ്രത പുറപ്പെടുവിക്കണം. രാത്രിയില്ത്തന്നെ ജലനിരപ്പ് ഈ പരിധിയില് എത്തും. 2398.86 അടി പരമാവധി സംഭരിക്കാന് അനുമതിയുണ്ടെങ്കിലും ആ അളവില് ജലനിരപ്പ് നിയന്ത്രിച്ച് നിര്ത്തണമെങ്കില് ചുവപ്പ് ജാഗ്രത കഴിഞ്ഞാല് ഷട്ടറുകള് തുറക്കണം. ഇടുക്കി പദ്ധതിയുടെ ഭാഗമായ ചെറുതോണി ഡാമില് മാത്രമേ ഷട്ടര് സംവിധാനമുള്ളൂ. ഇടുക്കി ആര്ച്ച് ഡാമിനും കുളമാവ് ഡാമിനും ഷട്ടറുകളില്ല. മാനദണ്ഡങ്ങള് പാലിച്ചായിരുന്നു ഇത്തവണത്തെ ഡാം തുറക്കുലകള്. 2018ലെ പ്രളയകാലത്ത് ഇടുക്കിയിലെ ഡാം തുറക്കലില് പോലും ഇത് പാലിക്കാന് കഴിഞ്ഞിരുന്നില്ല. ഇത് വിമര്ശനമാായി. വെള്ളം തുറന്നുവിടേണ്ട സാഹചര്യമുണ്ടായാല് കെഎസ്ഇബിയും ജലസേചന വകുപ്പും ജില്ലാ ഭരണകൂടത്തെ 36 മണിക്കൂറിനു മുന്പ് അക്കാര്യം അറിയിച്ച് അനുമതി വാങ്ങണമെന്ന നിബന്ധന ഇത്തവണ പാലിച്ചു. അനുമതിക്കു മുന്പ് പുഴകളിലും തോടുകളിലും വെള്ളം എത്രത്തോളം ഉയരുമെന്നു കണക്കാക്കി റിയിക്കണമെന്ന നിര്ദ്ദേശം പലയിടത്തും പാലിക്കപ്പെട്ടില്ല. സംസ്ഥാനത്ത് ബുധനാഴ്ചമുതല് വെള്ളിയാഴ്ച വരെ ഒറ്റപ്പെട്ട ശക്തമായ മഴയ്ക്ക് സാധ്യതയുണ്ടെന്ന് കേന്ദ്ര കാലാവസ്ഥാ വകുപ്പ് മുന്നറിയിപ്പ് നല്കി. ഉച്ചയ്ക്കുശേഷം ഇടിമിന്നലും ശക്തമായ കാറ്റുമുണ്ടായേക്കാം. മത്സ്യത്തൊഴിലാളികള്ക്ക് കടലില് പോകുന്നതിനും നിയന്ത്രണമുണ്ട്. ഈ സാഹചര്യത്തിലാണ് ഡാമുകള് ഇപ്പോള് തന്നെ തുറക്കുന്നത്. ഡാമുകള് മുന്നറിയിപ്പില്ലാതെ തുറന്നതാണ് 2018 ലെ മഹാപ്രളയത്തിനിടയാക്കിയതെന്ന ആരോപണം സര്ക്കാരിന് തലവേദനയായിരുന്നു. പലന്യായങ്ങളുമായി സര്ക്കാര് ഇതു തള്ളിയെങ്കിലും ഡാമുകളിലെ വെള്ളം കൈകാര്യം ചെയ്തതിലെ വീഴ്ചയാണു വെള്ളപ്പൊക്കത്തിന്റെ രൂക്ഷത വര്ധിപ്പിച്ചതെന്ന് കണ്ട്രോളര് ആന്ഡ് ഓഡിറ്റര് ജനറലിന്റെ നിര്ദ്ദേശപ്രകാരം ബെംഗളൂരുവിലെ ഇന്ത്യന് ഇന്സ്റ്റിറ്റ്യൂട്ട് ഓഫ് സയന്സ് നടത്തിയ പഠനത്തില് കണ്ടെത്തി. മഴയോ ഡാമുകളിലേക്കെത്തുന്ന വെള്ളത്തിന്റെ അളവോ സംബന്ധിച്ചു മുന്നറിയിപ്പുകള് ലഭ്യമായിരുന്നില്ലെന്നും റിപ്പോര്ട്ടിലുണ്ടായിരുന്നു. പ്രളയകാലത്ത് അണക്കെട്ടുകളുടെ കൈകാര്യം ചെയ്യല് ഫലപ്രദമായിരുന്നില്ലെന്നു ഹൈക്കോടതി നിയോഗിച്ച അമിക്കസ് ക്യൂറിയും റിപ്പോര്ട്ട് ചെയ്തിരുന്നു. ഡാമുകള് കൈകാര്യം ചെയ്തതിലെ വീഴ്ചകള് പരിഹരിക്കാന് 2018 ലെ ദുരന്തത്തിനു ശേഷം സര്ക്കാര് കെഎസ്ഇബിക്കും ജലസേചന വകുപ്പിനും കര്ശന നിര്ദ്ദേശം നല്കിയിരുന്നു. എല്ലാ ഡാമുകള്ക്കും റൂള് കര്വ് തയാറാക്കി. അണക്കെട്ടുകളിലെ വെള്ളം തുറന്നുവിടേണ്ട സാഹചര്യമുണ്ടായാല് കെഎസ്ഇബിയും ജലസേചന വകുപ്പും 36 മണിക്കൂറിനു മുന്പ് ജില്ലാ ഭരണകൂടത്തെ അറിയിച്ച് അനുമതി വാങ്ങണം. കലക്ടറുടെ അനുമതിയില്ലാതെ ഡാമുകള് തുറന്നു വിടരുത് എന്ന ചട്ടവും എത്തി. മലയോര ജില്ലകളിലെ എമര്ജന്സി സെന്ററുകളില് ഭൂജല വകുപ്പിലെയോ ജിയോളജി വകുപ്പിലെയോ വിദഗ്ധനെ 24 മണിക്കൂറും നിയോഗിക്കണം. മഴയുടെ തോതനുസരിച്ചു മണ്ണിടിച്ചില്, ഉരുള്പൊട്ടല് സാധ്യതകള് റിപ്പോര്ട്ട് ചെയ്യേണ്ടത് ഈ ഉദ്യോഗസ്ഥനാണ്. കൃത്യമായ ഇടവേളകളില് അണക്കെട്ടില് നിലനിര്ത്തേണ്ട ജലത്തിന്റെ അളവാണ് റൂള് കര്വ്. ഓരോ അണക്കെട്ടിനും റൂള് കര്വ് വ്യത്യസ്തമാണ്. കേന്ദ്ര ജലകമ്മിഷന്റെ വിദഗ്ധസമിതിയാണു റൂള് കര്വ് നിശ്ചയിക്കുന്നത്. മുന് വര്ഷങ്ങളില് നിശ്ചിത സമയത്ത് ഡാമിലെ ജലനിരപ്പ്, ഡാമിലേക്ക് എത്തിയ ജലത്തിന്റെ അളവ്, വൃഷ്ടിപ്രദേശത്തെ മഴ, ബാഷ്പീകരണ തോത്, വൈദ്യുത ഉല്പാദനം തുടങ്ങിയ ഘടകങ്ങള് പരിശോധിച്ചാണു റൂള് കര്വ് തയാറാക്കുന്നത്. അതതു ദിവസങ്ങളില് ഡാമില് സംഭരിക്കാവുന്ന പരമാവധി വെള്ളത്തിന്റെ അളവും നീല, ഓറഞ്ച്, റെഡ് അലര്ട്ടുകള് കൊടുക്കേണ്ട സമയവും റൂള് കര്വില് രേഖപ്പെടുത്തിയിരിക്കും. തൃശ്ശൂര് ജില്ലയിലെ ലോവര് ഷോളയാര് തിങ്കളാഴ്ച തുറന്നു. പെരിങ്ങല്കുത്ത്, പീച്ചി, ചിമ്മിനി ഡാമുകള് കഴിഞ്ഞദിവസങ്ങളില് തുറന്നിരുന്നു. പത്തനംതിട്ട ജില്ലയിലെ കക്കി ആനത്തോട് , മൂഴിയാര്, മണിയാര്, കോഴിക്കോട് പെരുവണ്ണാമൂഴി, പാലക്കാട് ജില്ലയിലെ മലന്പുഴ, പോത്തുണ്ടി, കാഞ്ഞിരപ്പുഴ, മംഗലം, ചുള്ളിയാര്, ശിരുവാണി ഡാമുകളും തുറന്നു. ഇടമലയാര് തുറക്കുമ്ബോള് പെരിയാറില് ജലനിരപ്പ് കാര്യമായി ഉയരില്ലെന്നാണ് അധികൃതരുടെ വിലയിരുത്തല്. ഇടുക്കിയും ഇടമലയാറും തുറക്കേണ്ട സാഹചര്യം മുന്നിര്ത്തി ഭൂതത്താന്കെട്ട് ഡാമില് ജലനിരപ്പ് 27.5 മീറ്ററില് ക്രമീകരിച്ചിരിക്കുകയാണ്. അണക്കെട്ടുകളിലെ ജലനിരപ്പ് നിരീക്ഷിക്കുന്നതിന് സര്ക്കാര് നിയോഗിച്ച കമ്മിറ്റി തീരുമാനപ്രകാരമാണ് എല്ലാ മുന്കരുതലുകളും സ്വീകരിച്ച് ഡാമുകള് തുറക്കുകയെന്ന് മുഖ്യമന്ത്രി പിണറായി വിജയന് പറഞ്ഞു. ആളുകളെ സുരക്ഷിത സ്ഥാനത്തേക്ക് മാറ്റാനുള്ള നടപടി പുരോഗമിക്കുന്നു. അധികൃതര് നല്കുന്ന നിര്ദ്ദേശങ്ങള് അനുസരിക്കാനും അതിജാഗ്രത പാലിക്കാനും എല്ലാവരും തയ്യാറാവണമെന്നും അഭ്യര്ത്ഥിച്ചു. Stories you may Like